अर्जुन ने युधिष्ठिर के पास जाकर कहा, ‘भाई जी! मैंने आपके एकान्तगृह में जाकर प्रतिज्ञा तोड़ी है। इसलिए मुझे बारह वर्ष तक वनवास करने की आज्ञा दीजिए क्योंकि हम लोगों में सहमति से ऐसा नियम बन चुका है।’ यकायक अर्जुन के मुख से ऐसी बात सुनकर युधिष्ठिर शोक में पड़ गए। युधिष्ठिर ने व्याकुल होकर कहा कि यदि तुमने नियम-भंग किया भी है तो उसे मैं क्षमा करता हूँ। मेरे अन्तःकरण में उससे तनिक भी दुःख नहीं हुआ, तुमने तो बहुत अच्छा काम किया। बड़ा भाई स्त्री के साथ बैठा हो तो वहाँ छोटे भाई का जाना अपराध नहीं है। छोटा भाई स्त्री के साथ बैठा हो तो वहाँ बड़े भाई को नहीं जाना चाहिए। अतः तुम वनवास का विचार छोड़ दो। इसमें न तो तुम्हारे धर्म का लोप हुआ है और न मेरा अपमान।